Depunerea mandatului de către Florin Cîțu este cea mai recentă decizie iresponsabilă, sau de-a dreptul ticăloasă, luată de liberali în puținele luni de când au preluat guvernarea. În primul rând, PNL a refuzat anticipatele atunci când ele chiar puteau fi făcute, adică imediat după moțiunea de cenzură prin care a căzut Guvernul Dăncilă. S-au trezit după patru luni, când deja era prea târziu.

În al doilea rând, PNL a sacrificat votul în două tururi la primării. Era cea mai importantă măsură pe care ar fi trebuit să o ia pentru a curăța administrația publică locală de rețelele de bani și putere cimentate în ultimele decenii. Liberalii au amăgit publicul cu asumarea răspunderii și apoi, în spatele ușilor închise, au deschis șampaniile cot la cot cu PSD și UDMR, imediat ce moțiunea de cenzură a blocat definitiv votul în două tururi.

În al treilea rând, deși PNL a deschis drumul spre anticipate, a făcut toate greșelile posibile, intenționat sau din pură prostie, punând astfel cruce și acestui obiectiv. PNL a dat Curții Constituționale două ocazii perfecte să blocheze anticipatele, iar Valer Dorneanu și compania nu au stat pe gânduri. Cu sau fără coronavirus, aceste decizii ar fi îngropat oricum anticipatele.

Însă retragerea lui Florin Cîțu a pus capac. Pentru că acum nu au pus în pericol democrația, ci însăși viața poporului român. Țopăiala politică a liberalilor pune România în genunchi.

Se știa de luni, 9 martie, că unii senatori au fost în contact cu persoane confirmate infectate din Franța. Era o chestiune de o zi sau două ca virusul să se răspândească, pentru că aceste persoane au fost prezente la Parlament. Eu personal am vorbit luni cu lideri din mai multe partide să închidem Parlamentul și să votăm electronic. Fără succes.

La nici 24 de ore de la ratarea învestirii guvernului Cîțu, Ludovic Orban intră în autoizolare, iar parlamentarii sunt testați de coronavirus. Marii "oameni de partid” Iohannis, Orban și Cîțu au jucat până la capăt. Și-au dorit puterea mai mult decât binele românilor. Suntem astăzi fără un plan clar în fața efectelor economice și sociale pe care le are răspândirea noului coronavirus. Alte guverne au aprobat planuri de miliarde de euro pentru ajutarea celor în autoizolare și a afacerilor. În România, nici nu vrem să avem guvern, decât dacă e Orban prim-ministru.

Din Tokio până în New York, bursele sunt pe roșu. Arabia Saudită și Rusia sunt în plin război al prețului petrolului, iar Turcia flutură în fața Europei perspectiva unui nou val migraționist. Guvernele responsabile au luat deja măsuri nu doar pentru limitarea răspândirii noului coronavirus, ci și pentru evitarea unui dezastru economic. Marea Britanie are un plan de măsuri în valoare de 12 miliarde de lire sterline. Italia a anunțat și ea ca pune în joc 25 de miliarde de euro. În paralel, în mai multe țări sunt analizate sau deja se aplică măsuri cum ar fi scutirea de la plata ratelor, devansarea termenelor privind obligațiile de plată către stat, scutiri de TVA și altele.

La noi, PNL are alte preocupări. În România condusă de Klaus Iohannis, marele finanțist Florin Cîțu și bravii lui colegi liberali au fugit mâncând pământul ca nu cumva noul Guvern să fie votat în Parlament. Nici vorbă de plan de măsuri pentru prevenirea unei recesiuni economice sau măcar pentru susținerea celor care au de suferit în această perioadă. Iar oamenii fix de asta au nevoie.

Solicit liberalilor să înceteze cu jocurile politice acum. Astăzi. Ieri era mai bine. Orice ezitare este catastrofală nu doar pentru partide, ci pentru toată țara. Suntem la dispoziția Guvernului pentru a propune un pachet de măsuri economice în următoarele două zile.